Mesto Skalica – hlavný kontrolór

Správa o výsledku kontroly

K-8-2018

**Hlavný kontrolór Mesta Skalica** : Ing. Gejza Liska

**Kontrolovaný subjekt** : Mesto Skalica - Mestský úrad Skalica

**Cieľ a predmet kontroly** : Kontrola náhodne vybraných zmlúv uzatváraných medzi právnymi subjektmi a Mestom Skalica.

**Kontrolované obdobie** : rok 2008

**Miesto a čas vykonania kontroly** : Mestský úrad v Skalici v vykonaná od 19.02.2018 do 23.02.2018

**Popis kontrolných zistení :**

Kontrolou náhodne vybraných zmlúv uzatvárané medzi právnymi subjektmi a Mestom Skalica bolo zistené, že Zmluva o servisnej službe podpísaná medzi CWS-boco Slovensko s.r.o. Sídlo firmy Bojnícká 10, 831 04 Bratislava, Obchodné logistické centrum M.R.Štefánika 58, 920 01 Hlohovec , IČO 314 11 045, zo dňa 11.11.2008 v Skalici, kde predmetom zmluvy je ,, Bezpečnostné rohožky CWS – zachytávajúce nečistotu“ a ich servisná služba, je nepltná, nakoľko nebola podpísaná oprávnenou osobou, teda osobou, ktorá má právomoc za právny subjekt Mesto Skalica. Predpokladom platnosti právneho úkonu je to, že spĺňa všetky náležitosti, ktoré stanovujú normy hmotného práva, v opačnom prípade ide o neplatný právny úkon. V zmysle ustanovenia § 20 ods. 1) a 2) zákona č. 40/1964 Z. z. Občianskeho zákonníka v znení neskorších predpisov „(1) Právne úkony právnickej osoby vo všetkých veciach robia tí, ktorí sú na to oprávnení zmluvou o zriadení právnickej osoby, zakladacou listinou alebo zákonom ( štatutárne orgány ). V zmysle ods. 2 toho istého ustanovenia zákona „Za právnickú osobu môžu robiť právne úkony aj iní jej pracovníci alebo členovia, pokiaľ je to určené vo vnútorných predpisoch právnickej osoby alebo je to vzhľadom na ich pracovné zaradenie obvyklé. Ak tieto osoby prekročia svoje oprávnenie, vznikajú práva a povinnosti právnickej osobe, len pokiaľ sa právny úkon týka predmetu činnosti právnickej osoby a len vtedy, ak ide o prekročenie, o ktorom druhý účastník nemohol vedieť.“ Vnútorné predpisy Mesta Skalica neoprávňujú zamestnancov mesta podpisovať zmluvy a zaväzovať mesto k plneniu. Podľa § 37 ods. 1 občianskeho zákonníka právny úkon sa musí urobiť slobodne a vážne, určite a zrozumiteľne; inak je neplatný. Citované ustanovenie stanovuje základné náležitosti právnych úkonov, pričom pokiaľ právny úkon nespĺňa čo i len jednu náležitosť, je postihnutý absolútnou neplatnosťou. Oprávnenie na podpisovanie vyplýva z jednotlivých právnych noriem: zákon č. 369/1990 Zb. o obecnom zriadení v znení neskorších predpisov, zákon č. 138/1991 Zb. o majetku obcí v znení neskorších predpisov, zákon č. 563/2009 Z.z. o správe daní (daňový poriadok) a o zmene a doplnení niektorých zákonov v znení neskorších predpisov, zákon č. 71/1967 Zb. o správnom konaní (správny poriadok) v znení neskorších predpisov, zákon č. 431/2002 Z.z. o účtovníctve v znení neskorších predpisov, zákon č. 357/2015 Z.z. o finančnej kontrole a audite a o zmene a doplnení niektorých zákonov a tiež zo Štatútu Mesta Skalica, Organizačného poriadku Mestského úradu v Skalici, Organizačného poriadku Mestskej polície Skalica, Vnútornej smernice o systéme finančného riadenia a o finančnej kontrole Mesta Skalica a ostatných vnútroorganizačných noriem Mesta Skalica. Konštatujem, že v tomto prípade nebol dodržaný podpisový poriadok Mesta Skalica. Ďalšie nedostatky zistené neboli.

**Označenie zákonov a všeobecne záväzných prepisov, ktoré sa porušili:**

Podpisový poriadok Mesta Skalica

**Námietky voči kontrolným zisteniam podané neboli.**

**Nápravné opatrenia boli vykonané** : Bola daná žiadosť o zrušenie Zmluvu o servisnej službe so subjektom CWS-boco Slovensko s.r.o. Sídlo firmy Bojnícká 10, 831 04 Bratislava, ktorá žiadosť bola akceptovaná a **môžeme konštatovať zrušenie uvedenej zmluvy**

Dátum vyhotovenia správy: 16.03.2018

Hlavný kontrolór: Ing.Gejza Liska……………………….

Prevzal dňa..............................Prednosta MsÚ Skalica.........................................